6.4.1.2.

Az ismert szállítók jóváhagyása a következő eljárás szerint történik: ▼M2 a) A kérelmező jóváhagyást kér annak a tagállamnak a felelős hatóságától, ahol a létesítmény található. A kérelmező védelmi programot nyújt be az érintett felelős hatósághoz. A programban meghatározza azokat a módszereket és eljárásokat, amelyeket a szállító a 300/2008/EK rendeletben és az azt végrehajtó jogi aktusokban foglalt követelményeknek való megfelelés érdekében követni köteles. A programban meghatározza továbbá, hogy a szállító hogyan fogja ellenőrizni a módszereknek és eljárásoknak való megfelelést. A kérelmező rendelkezésére kell bocsátani a 6-B. függelékben található „Útmutató ismert szállítók számára” című dokumentumot és a 6-C. függelékben található „Az ismert szállítókra vonatkozó jóváhagyási ellenőrzőlista” című dokumentumot. b) A felelős hatóság vagy az annak nevében eljáró uniós légiközlekedés-védelmi ellenőr megvizsgálja a védelmi programot, majd helyszíni szemlét hajt végre a benne megjelölt létesítményeken annak megállapítására, hogy a kérelmező megfelel-e a 300/2008/EK rendeletben és a rendeletet végrehajtó jogi aktusokban foglalt követelményeknek. Annak megállapítása során, hogy a kérelmező megfelel-e az említett követelményeknek, a felelős hatóság vagy az annak nevében eljáró uniós légiközlekedés-védelmi ellenőr a 6-C. függelékben található „Az ismert szállítókra vonatkozó jóváhagyási ellenőrzőlista” című dokumentumot követi. Ez az ellenőrzőlista kötelezettségvállalási nyilatkozatot is tartalmaz, amelyet a kérelmező törvényes képviselőjének vagy a létesítmény védelemért felelős személynek alá kell írnia. A jóváhagyási ellenőrzőlistán szereplő információkat az ellenőrzőlista kitöltését követően minősített információként kell kezelni. Az aláírt nyilatkozatot vagy az érintett felelős hatóság, vagy az uniós légiközlekedés-védelmi ellenőr őrzi meg; aki a nyilatkozatot az érintett felelős hatóság rendelkezésére bocsátja. ▼M12 c) Az (EU) 2015/2447 bizottsági végrehajtási rendelet 29. cikke alapján az illetékes vámhatóság által a kérelmező létesítményénél végzett vizsgálat helyszíni szemlének tekinthető, amennyiben arra legfeljebb 3 évvel az előtt az időpont előtt kerül sor, amikor a kérelmező ismert szállítóként való jóváhagyás iránt folyamodott. Ebben az esetben a kérelmező kitölti a 6-C. függelékben található „Az ismert szállítókra vonatkozó jóváhagyási ellenőrzőlista” című dokumentum első részét, és azt a kérelmező törvényes képviselőjének vagy a létesítmény védelemért felelős személynek az aláírásával ellátott kötelezettségvállalási nyilatkozattal együtt eljuttatja a felelős hatósághoz. Az AEO-engedélyt és a vámhatóság által végzett vizsgálat eredményét a kérelmező további vizsgálat céljából köteles rendelkezésre bocsátani. Az aláírt nyilatkozatot vagy az érintett felelős hatóság, vagy az uniós légiközlekedés-védelmi ellenőr őrzi meg; ez utóbbi esetben az ellenőr a nyilatkozatot kérésre az érintett felelős hatóság rendelkezésére bocsátja; ▼B d) Ha a felelős hatóság – az esettől függően – az a) és a b) vagy az a) és a c) pont szerinti tájékoztatást kielégítőnek találja, akkor gondoskodik arról, hogy a szállító szükséges adatai legkésőbb a következő munkanapon bekerüljenek a szállítási lánc védelmére vonatkozó uniós adatbázisba. Az adatbázisba történő felvételkor a felelős hatóság mindegyik jóváhagyott létesítményhez szabványos formátumú egyedi alfanumerikus azonosítót rendel. Ha a felelős hatóság – az esettől függően – az a) és a b) vagy az a) és a c) pont szerinti tájékoztatást nem találja kielégítőnek, akkor ennek indokát haladéktalanul közli az ismert szállítóként való jóváhagyást igénylő jogalannyal. e) Az ismert szállító mindaddig nem tekinthető jóváhagyottnak, amíg adatai nem szerepelnek a szállítási lánc védelmére vonatkozó uniós adatbázisban.